o podpisu in začasni uporabi sporazuma o zračnem prometu med Združenimi državami Amerike na eni strani, Evropsko unijo in njenimi državami članicami na drugi strani, Islandijo na tretji strani in Kraljevino Norveško na četrti strani ter o podpisu in začasni uporabi pomožnega sporazuma med Evropsko unijo in njenimi državami članicami na eni strani, Islandijo na drugi strani in Kraljevino Norveško na tretji strani glede uporabe sporazuma o zračnem prometu med Združenimi državami Amerike na eni strani, Evropsko unijo in njenimi državami članicami na drugi strani, Islandijo na tretji strani in Kraljevino Norveško na četrti strani

OBRAZLOŽITVENI MEMORANDUM

1. Ozadje predlogaRazlogi za predlog in njegovi cilji

Sporazum o zračnem prometu med Evropsko skupnostjo in njenimi državami članicami na eni strani ter Združenimi državami Amerike na drugi strani (v nadaljnjem besedilu: sporazum o zračnem prometu med EU in ZDA) je bil podpisan 25. in 30. aprila 2007 ter spremenjen s protokolom z dne 24. junija 2010. Sporazum o zračnem prometu med EU in ZDA se začasno uporablja od 30. marca 2008. Protokol o spremembi se začasno uporablja od 24. junija 2010.

Člen 18(5) sporazuma o zračnem prometu med EU in ZDA potrjuje cilj obeh pogodbenic, da se „čim bolj povečajo koristi za potrošnike, letalske družbe, delovno silo in skupnosti na obeh straneh Atlantika, tako da se ta sporazum razširi na tretje države“. V členu 18(5) sporazuma o zračnem prometu med EU in ZDA se nato skupni odbor, ustanovljen na podlagi člena 18(1) sporazuma, zaprosi, naj „oblikuje predlog za pogoje in postopke, ki bi jih morale tretje države izpolniti za pristop k temu sporazumu“. Norveška in Islandija sta leta 2007 uradno zaprosili za pristop k sporazumu o zračnem prometu med EU in ZDA. V skladu s členom 18(5) sporazuma o zračnem prometu med EU in ZDA je skupni odbor na seji z dne 16. novembra 2010 oblikoval predlog za pristop Islandije in Norveške k sporazumu o zračnem prevozu med EU in ZDA. Na podlagi tega sta bila pripravljena pristopni sporazum (v nadaljnjem besedilu: pristopni sporazum) ter pomožni sporazum za notranje ureditve med Unijo, Norveško in Islandijo (v nadaljnjem besedilu: pomožni sporazum). Določbe pristopnega sporazuma smiselno razširjajo področje uporabe sporazuma o zračnem prometu med EU in ZDA na Norveško in Islandijo. Ker sta Norveška in Islandija del skupnega evropskega zračnega prostora, bodo ti sporazumi zagotovili skladen zakonodajni okvir za lete med ZDA in enotnim letalskim trgom v EU, vključno z Islandijo in Norveško. S sporazumom naj bi se dosegle tržne koristi za letalske družbe in potrošnike v EU, zlasti pa se bo zagotovila skladnost sporazuma o zračnem prometu med EU in ZDA s skupno skandinavsko politiko zračnega prometa. Hkrati predlog zagotavlja ohranitev dvostranskega značaja sporazuma o zračnem prometu med EU in ZDA.

V zvezi s sporazumom o pristopu in pomožnim sporazumom je Komisija 2. maja 2011 sprejela predlog sklepa Sveta o podpisu in začasni uporabi (COM(2011) 239 final).

Svet je 16. junija 2011 skupaj z državami članicami, ki so se sestale v okviru Sveta, z enim aktom sprejel sklep o podpisu, v imenu Unije, in začasni uporabi sporazuma o pristopu in pomožnega sporazuma (Sklep 2011/708/EU). Člen 3 navedenega sklepa določa začasno uporabo sporazuma o pristopu in pomožnega sporazuma od datuma podpisa 21. junija 2011. Oba sporazuma se začasno v celoti uporabljata od tega datuma.

V sodbi z dne 28. aprila 2015 v zadevi C-28/12, Komisija proti Svetu, je Sodišče Evropskih skupnosti razveljavilo Sklep 2011/708/EU, vendar je ohranilo njegove učinke „do uveljavitve – v razumnem roku od dneva razglasitve te sodbe – novega sklepa, ki ga mora Svet Evropske unije sprejeti na podlagi člena 218(5) in (8) PDEU“. Sodišče je ugotovilo, da je bil izpodbijani sklep sprejet v okviru postopka, v katerem so bili brez razlikovanja združeni elementi, ki spadajo v postopek odločanja Sveta, in medvladni elementi (odstavek 51). Zaključilo je, da izpodbijani sklep zato ni v skladu s členom 218(2), (5) in (8) PDEU in zato tudi ne s členom 13(2) PEU (odstavek 53).

Medtem ko je bil prvotni predlog Komisije (COM(2011) 239 final) sprejet v celoti v skladu s členom 218(2), (5) in (8) PDEU, Komisija meni, da bi morala svoj predlog posodobiti.Splošno ozadje

Sporazum o zračnem prometu med EU in ZDA je odstranil vse komercialne ovire za lete med katero koli točko v EU in katero koli točko v ZDA. Poleg tega so ZDA letalskim prevoznikom iz EU priznale t. i. pravice sedme svoboščine, da lahko opravljajo prevoze med ZDA in državami, ki niso članice EU, a so v skupnem evropskem zračnem prostoru (ECAA), kot sta Norveška in Islandija. Vendar ECAA nima zunanjih razsežnosti. Zato letalski prevozniki iz EU zdaj nimajo pravice do opravljanja zračnih prevozov med Norveško in Islandijo ter tretjimi državami. Prav tako tudi norveški in islandski letalski prevozniki nimajo pravice do opravljanja letalskih prevozov med EU in ZDA.

Sporazum o zračnem prometu med EU in ZDA je za vse letalske prevoznike Unije ustvaril enotne pogoje za dostop do trga in vzpostavil nove ureditve za regulativno sodelovanje med Evropsko unijo in ZDA na področjih, ki so bistvena za varno, zaščiteno in učinkovito opravljanje čezatlantskega letalskega prevoza. Norveška in Islandija sta na področju letalske politike sprejeli celotni pravni red Unije. Zato bo vključitev obeh držav v področje uporabe sporazuma o zračnem prometu med EU in ZDA zagotovila, da vsi evropski letalski prevozniki, ki uporabljajo pravni red Unije, opravljajo čezatlantske letalske prevoze v usklajenem okviru.

Pristop Islandije in Norveške k sporazumu o zračnem prometu med EU in ZDA bi bil lahko precedens za pristop Islandije in Norveške k drugim letalskim sporazumom Unije (kot je npr. evro-sredozemski letalski sporazum z Marokom).

Usklajenost z drugimi politikami in cilji Unije

Cilj razširitve sporazuma o zračnem prometu med EU in ZDA na tretje države je v njem izrecno predviden. Ne vzpostavlja zunanje razsežnosti sporazuma o Evropskem gospodarskem prostoru. Skladen je s splošno politiko EU do Islandije in Norveške.

Dodatna pojasnila

Ta spremenjeni predlog ne obravnava elementov, ki so že bili zagotovljeni v prvotnem predlogu Komisije (COM(2011) 239 final), in sicer v zvezi s i) posvetovanji z zainteresiranimi stranmi in oceno učinka, ii) pravnimi elementi in iii) proračunskimi posledicami.

2011/0103 (NLE)

Spremenjeni predlog

SKLEP SVETA

o podpisu in začasni uporabi sporazuma o zračnem prometu med Združenimi državami Amerike na eni strani, Evropsko unijo in njenimi državami članicami na drugi strani, Islandijo na tretji strani in Kraljevino Norveško na četrti strani ter

o podpisu in začasni uporabi pomožnega sporazuma med Evropsko unijo in njenimi državami članicami na eni strani, Islandijo na drugi strani in Kraljevino Norveško na tretji strani glede uporabe sporazuma o zračnem prometu med Združenimi državami Amerike na eni strani, Evropsko unijo in njenimi državami članicami na drugi strani, Islandijo na tretji strani in Kraljevino Norveško na četrti strani